**Manuel Ceferino Oribe y Viana**, známy ako **Manuel Oribe** (\* 26. august 1792, Montevideo  – † 12. november 1857, Montevideo) bol uruguajský politik a vojak. Bol druhým prezidentom Uruguaja, neskôr sa počas občianskej vojny v Uruguaji sám vyhlásil za protiprezidenta a vládol tak súčasne s ústavne zvolenými prezidentmi. Oribe patrí medzi najvýznamnejších predstaviteľov počiatkov Uruguaja a jeho boja za nezávislosť. Stal sa zakladateľom a hlavným predstaviteľom tradičného uruguajského politického subjektu Národná strana, ktorá je do súčasnosti v uruguajskom parlamente.

Životopis
---------

Pochádzal z vojenskej a politickej rodiny, medzi jeho predkov patril i prvý guvernér Montevidea José Joaquín de Viana. Radil sa tak k mestskej elite a bol tým pádom úplným opakom ďalšieho bojovníka za nezávislosť Uruguaja a súčasne prvého prezidenta krajiny Fructuosa Riveru, ktorý pochádzal z vidieka, kde bola tiež jeho hlavná bašta podporovateľov. Oribe pôvodne patril, podobne ako viacerí významní bojovníci za nezávislosť Uruguaja, k vojsku José Gervasia Artigasa. Toto neúspešne bojovalo proti Portugalcom z Brazílie, ktorí v roku 1816 napadli a obsadili územie súčasného Uruguaja (vtedy nazývané Banda Oriental, teda Východný breh). Po Artigasovej porážke sa Oribe a niektorí ďalší bojovníci pridali na stranu Spojených provincii La Platy, kde našli útočisko. V roku 1825 sa Oribe spolu s Juanom Antoniom Lavallejom postavil na čelo malej skupiny, ktorá mala začať bojovať proti okupácii Banda Oriental. Skupina dostala pomenovanie *Treinta y Tres Orientales*, teda Tridsaťtri orientálcov, resp. Tridsaťtri východniarov a to podľa počtu svojich členov. Bola podporovaná Spojenými provinciami La Platy, ktoré mali záujem o znovupripojenie územia Banda Oriental. Po vylodení sa však skupina rozrástla, až sa z nej stala pomerne významná vojenská sila. Pridal sa k nej aj kolaborant s okupantmi, no súčasne jeden z bývalých Artigasových veliteľov Fructuoso Rivera a spoločne postupne z Banda Oriental okupantov vytlačili. Územie sa im však k Spojeným provinciám La Platy nepodarilo po zásahu Veľkej Británie pripojiť a tak Spojené provincie La Platy vyhlásili Brazílii vojnu, ktorú po nakoniec vyhrali. Napriek tomu ani potom si územie Banda Oriental nepričlenili Spojené provincie k svojmu, znova po zásahu Veľkej Británie, ktorá prinútila obe bojujúce strany uznať nezávislosť Banda Oriental ako Uruguaja.

Najväčšiu podporu v novom štáte však získal Rivera, ktorý sa v novembri 1830 stal historicky prvým prezidentom Uruguaja. Po viacerých vnútorných konfliktoch sa Rivera rozhodol vyhlásiť v roku 1835 voľby, ktoré vyhral práve Oribe a stal sa tak druhým prezidentom Uruguaja. Krátko po nástupe do funkcie sa dostal do konfliktu s Riverom, ktorý fakticky vládol vidieku, čomu sa Oribe snažil zabrániť. Začala tak občianska vojna. Oribe založil v tomto období Národnú stranu (Partido Nacional), zvanú tiež Biela strana (Partido Blanco), ktorá bola protikladom k strane Colorado, teda Červenej strane, ktorú viedol Rivera. Kvôli vojenským povinnostiam sa v roku 1838 Oribe funkcie prezidenta vzdal. Podporu v občianskej vojne hľadal opäť v susedných Spojených provinciách La Platy, podobne aj Rivera hľadal podporu v zahraničí, no v Európe. Počas konfliktu bol Rivera zvolený opäť za prezidenta, po skončení jeho mandátu sa však Oribe vyhlásil sám za protiprezidenta a krajina tak mala súčasne dvoch prezidentov. Občiansku vojnu nakoniec vyhrala strana Colorado, no už bez Riveru, ktorý medzi tým skončil v exile. Rozhodujúci vplyv v Uruguaji však v skutočnosti získali cudzie štáty. V ďalších rokoch sa Oribe ešte aktívne podieľal na vnútornej politike, no žiadny oficiálny post už nezastával. Zomrel v Montevideu, kde je aj pochovaný.

Referencie
----------

1. ↑   *Manuel Oribe* [online]. biografiasyvidas.com, [cit. 2019-01-06]. Dostupné online.
2. ↑   *Manuel Oribe* [online]. laguia2000.com, [cit. 2019-01-06]. Dostupné online.
3. ↑   *MANUEL ORIBE* [online]. lagazeta.com.ar, [cit. 2019-01-06]. Dostupné online.
4. ↑   *Manuel Oribe* [online]. buscabiografias.com, [cit. 2019-01-06]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Manuel Oribe**

| * z
* d
* u
Prezidenti Uruguaja |
| --- |
| 
* Fructuoso Rivera
* Carlos Anaya
* Manuel Oribe
* Gabriel Antonio Pereira
* Fructuoso Rivera
* Gabriel Antonio Pereira
* Fructuoso Rivera
* Joaquín Suárez
* Bernardo Prudencio Berro
* Juan Francisco Giró
* Venancio Flores
* Juan Antonio Lavalleja
* Manuel Basilio Bustamante
* José María Plá
* Gabriel Antonio Pereira
* Bernardo Prudencio Berro
* Atanasio Cruz Aguirre
* Tomás Villalba
* Venancio Flores
* Pedro Varela
* Lorenzo Batlle y Grau
* Tomás Gomensoro
* José Eugenio Ellauri
* Pedro Varela
* Pedro Carve
* Pedro Varela
* Lorenzo Latorre
* Francisco Antonino Vidal
* Lorenzo Latorre
* Francisco Antonino Vidal
* Alberto Flangini
* Máximo Santos
* Francisco Antonino Vidal
* Máximo Santos
* Máximo Tajes
* Julio Herrera y Obes
* Duncan Stéwart
* Juan Idiarte Borda
* Juan Lindolfo Cuestas
* José Batlle y Ordóñez
* Juan Lindolfo Cuestas
* José Batlle y Ordóñez
* Claudio Wílliman
* José Batlle y Ordóñez
* Feliciano Viera
* Baltasar Brum
* José Serrato
* Juan Campisteguy
* Gabriel Terra
* Alfredo Baldomir
* Juan José de Amézaga
* Tomás Berreta
* Luis Batlle Berres
* Andrés Martínez Trueba
* Luis Batlle Berres
* Alberto Fermín Zubiría
* Arturo Lezama
* Carlos Fischer
* Martín Echegoyen
* Benito Nardone
* Eduardo Víctor Haedo
* Faustino Harrison
* Daniel Fernández Crespo
* Luis Giannattasio
* Washington Beltrán
* Alberto Héber Usher
* Óscar Diego Gestido
* Jorge Pacheco Areco
* Juan María Bordaberry
* Alberto Demicheli
* Aparicio Méndez
* Gregorio Álvarez
* Rafael Addiego Bruno
* Julio María Sanguinetti
* Luis Alberto Lacalle
* Julio María Sanguinetti
* Jorge Batlle
* Tabaré Vázquez
* José Mujica
* Tabaré Vázquez
* Luis Alberto Lacalle Pou

 |  |

Autoritné údaje: * BnF: 12032383w
* GND: 1050550935
* ISNI: 0000 0000 3878 4534
* LCCN: no88001295
* VIAF: 53704608
* WorldCat: lccn-no88001295